Document ID: /roh_data/filtered/fineweb-2-filterrobots_roh.jsonl.gz/18726

En quella istorgia è il mund en grond privel e be ina vaccinaziun pudess salvar la carstgaunadad da magliar anc dapli arsucs. Ma ina firma da raffaders ed in giuven che vul gnochergnar vegnan a Maura enta pes. Va l'istorgia che gioga en l’onn 3000 ora bain?
Ils pleds vaccinaziun, arsuc, raffaders e gnochergnar èn pleds rumantsch dals davos onns. Ils scolars da Surses han gì l'incumbensa da duvrar tants pleds da l'onn sco pussaivel. L’istorgia porta il titel: «In pitschen pic cun grond effect».
Ussa vegn l'istorgia tagliada dapart e zuppada glindesdi ils 18 da december en set lieus dal Grischun. Tgi che chatta ina da las parts survegn in radio DAB. E tgi che inoltrescha il nov pled rumantsch 2017 vegn remunerà cun in bon da 500.- francs da la Swiss.